CELEX: 62017TN0475
Language: sk
Date: 2017-08-02 00:00:00
Title: Vec T-475/17: Žaloba podaná 2. augusta 2017 – Rogesa/Komisia

25.9.2017   
            
            
               SK
            
            
               Úradný vestník Európskej únie
            
            
               C 318/17
            
         Žaloba podaná 2. augusta 2017 – Rogesa/Komisia
   (Vec T-475/17)
   (2017/C 318/23)
   Jazyk konania: nemčina
   
      Účastníci konania
   
   
      Žalobkyňa: Rogesa Roheisengesellschaft Saar mbH (Dillingen, Nemecko) (v zastúpení: S. Altenschmidt a A. Sitzer, Rechtsanwälte)
   
      Žalovaná: Európska komisia
   
      Návrhy
   
   Žalobkyňa navrhuje, aby Všeobecný súd:
   
               —
            
            
               zrušil rozhodnutie Komisie z 20. júna 2017, a subsidiárne z 11. júla 2017 o zamietnutí druhej žiadosti žalobkyne z 29. mája 2017 (č. 2017/1788) a
            
         
               —
            
            
               zaviazal Komisiu na náhradu trov konania.
            
         
      Dôvody a hlavné tvrdenia
   
   Na podporu svojej žaloby žalobkyňa uvádza tri žalobné dôvody.
   
               1.
            
            
               Prvý žalobný dôvod je založený na splnení podmienok práva na prístup k dokumentom.
               
                           —
                        
                        
                           Žalobkyňa tvrdí, že napadnuté rozhodnutie porušuje článok 3 prvú vetu nariadenia č. 1367/2006 (1) v spojení s článkom 2 ods. 1 nariadenia č. 1049/2001 (2), pretože je oprávnená mať prístup k požadovaným dokumentom.
                        
                     
         
               2.
            
            
               Druhý žalobný dôvod je založený na neexistencii výnimky na základe článku 4 nariadenia (ES) č. 1049/2001.
               
                           —
                        
                        
                           Žalobkyňa tvrdí, že požadované dokumenty neobsahujú citlivé obchodné údaje v zmysle článku 4 ods. 2 prvej zarážky nariadenia (ES) č. 1049/2001 a že v každom prípade existuje prevažujúci verejný záujem na zverejnení dokumentov.
                        
                     
                           —
                        
                        
                           Žalobkyňa ďalej tvrdí, že sa neuplatní ani dôvod odmietnutia podľa článku 4 ods. 2 druhej zarážky nariadenia (ES) č. 1049/2001, podľa ktorého prístup k dokumentu môže byť odmietnutý v prípade, keď by sa jeho zverejnením porušila ochrana súdneho konania a právneho poradenstva, pretože Súdny dvor o veci C-80/16 (ArcelorMittal Atlantique a Lorraine) prakticky rozhodol rozsudkom z 26. júla 2017.
                        
                     
                           —
                        
                        
                           Okrem toho žalobkyňa uvádza, že v každom prípade jej Komisia mala umožniť čiastočný prístup, prípadne po skrytí utajovaných údajov. Rozhodnutie Komisie tým porušuje aj článok 4 ods. 6 nariadenia (ES) č. 1049/2001, ako aj zásadu proporcionality podľa článku 5 ods. 4 ZEÚ.
                        
                     
         
               3.
            
            
               Tretí žalobný dôvod je založený na procesnom pochybení Komisie
               
                           —
                        
                        
                           Napokon žalobkyňa tvrdí, že bol porušený článok 8 nariadenia (ES) č. 1049/2001. Napriek dvakrát predĺženej lehote, naposledy na dobu neurčitú, nebolo do podania žaloby prijaté rozhodnutie o druhej žiadosti žalobkyne podanej 29. mája 2017. Článok 8 nariadenia (ES) č. 1049/2001. Pritom upravuje možnosť jedného predĺženia lehoty o 15 pracovných dní a nie na dobu neurčitú.
                        
                     
         
      (1)  Nariadenie Európskeho parlamentu a Rady (ES) č. 1367/2006 o uplatňovaní ustanovení Aarhuského dohovoru o prístupe k informáciám, účasti verejnosti na rozhodovacom procese a prístupe k spravodlivosti v záležitostiach životného prostredia na inštitúcie a orgány Spoločenstva (Ú. v. EÚ L 264, 2006, s. 13).
   
      (2)  Nariadenie Európskeho parlamentu a Rady (ES) č. 1049/2001 z 30. mája 2001 o prístupe verejnosti k dokumentom Európskeho parlamentu, Rady a Komisie (Ú. v. ES L 145. 2001, s. 43; Mim. vyd. 01/003, s. 331)..